Mikil aukning hefur orðið í fjölda innlendra sendinga sem koma til Póstsins í kjölfar alþjóðlegu netverslunardaganna Singles Day , Black Friday og Cyber Monday á síðustu árum . Á hverju ári bætist í fjölda þeirra netverslana sem taka þátt í þessum dögum og bjóða upp á mikla afslætti . Í ár var 43 prósent aukning í póstsendingum á milli ára og býst Pósturinn við áframhaldandi þróun í þessa átt á komandi árum . Frá þessu er greint í fréttatilkynningu frá Póstinum . Íslendingar versla meira á netinu en áður Innlend og erlend netverslun er sífellt að verða stærri þáttur í verslun landsmanna . Frá árinu 2013 til ársins 2017 sjöfölduðust sendingar til landsins frá útlöndum . Mikinn fjöldi þeirra póstsendinga má rekja til Kína en alls hefur þeim sendingum fjölgað um 202 prósent á árunum 2014 til 2018 . Árið 2017 keyptu Íslendingar vörur frá erlendum netverslunum fyrir 4,3 milljarða króna , samkvæmt tollskráningu frá Embætti tollstjóra og tollafgreiðslu Íslandspósts . Samanborið við kaup frá innlendum netverslunum fyrir 8,8 milljarða á sama tíma . Í skýrslu Rannsóknarseturs verslunar um íslenska netverslun kemur fram að sá vöruflokkur sem Íslendingar keyptu mest af frá erlendum netverslunum 2017 voru föt og skór . Á milli ára jukust fatakaup frá erlendum fataverslunum um 31,4 prósent , ef bornir eru saman síðustu ársfjórðungar 2016 og 2017 . Auglýsing Þessir stóru alþjóðlegu verslunardagar eiga hlut í þessari aukningu en samkvæmt fréttatilkynningunni Póstins hefur fjöldi innlendra sendinga sem koma til þeirra í kjölfarið þessara þriggja stóru netverslunardögunum aukist um 140 prósent frá árinu 2015 . Sesselía Birgisdóttir , framkvæmdastjóri þjónustu - og markaðssviðs Póstsins , telur að þetta sé bara byrjunin í þessari miklu aukningu í fjölda sendinga í kringum þessa tilboðsdaga og að netverslun hér á landi eigi enn töluvert inni . Gagnrýna háan kostnað vegna erlendra sendinga Í september síðastliðnum voru samþykktar breytingar á lögum um póstþjónustu sem heimiluðu Póstinum að innheimta svokallað endastöðvagjald . Í kjölfarið hækkaði móttökugjald erlendra póstsendinga til muna . Samkvæmt umfjöllun Neytendasamtakanna um málið kostar nú að lágmarki 850 krónur að fá sendingar fá Evrópulöndum og 1.050 krónur að lágmarki fyrir sendingar frá löndum utan Evrópu . Neytendasamtökin mótmæltu frumvarpinu á sínu tíma . Í umsögn samtakanna um frumvarpið var því mótmælt að gjaldið yrði lagt á herðar neytenda án þess að fyrir lægi greining á því hver kostnaður vegna erlendra sendinga væri í raun . Neytendasamtökin hafa ítrekað óskað eftir gögnum sem liggja til grundvallar endastöðvagjöldunum , en forstjóri Íslandspósts hefur svarað því til að þau séu ekki til . Samtökin hafa bent Íslandspósti og umhverfis - og samgöngunefnd Alþingis að það brjóti í bága við 17. grein póstþjónustulaga enda eigi gjöldin að byggja á raunkostnaði við að veita þjónustuna . Samtökin hafa jafnframt beint málinu til Eftirlitsstofnunar EFTA þar sem samtökin telja að gjaldið gæti brotið í bága við EES samninginn . Málið er nú til skoðunar hjá ESA . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .